László Endre

László Endre (ungarsk: Endre László; født 1. januar 1895 i Abony, Pest fylke, Ungarn, henrettet 29. mars 1946 i Budapest) var en ungarsk politiker og embetsmann under andre verdenskrig. Han var sammen med László Baky og Adolf Eichmann den øverste ansvarlige for holocaust i Ungarn.


== Liv og virke ==


=== Tidlig liv ===
Endre vokste opp i en velstående familie på landet. Han begynte yrkeskarrieren som offiser i hæren. Han ble en ivrig tilhenger av Miklós Horthy etter urolighetene etter første verdenskrig. I 1921 medvirket han i Pál Prónays milits som under den hvite terroren myrdet kommunister og sosialdemokrater på landsbygda.Endre var 1923-1937 politimester i byen Gödöllő (der han først var borgermester) og senere prefekt for Pest-Pilis-Solt-Kiskun-fylket som omsluttet Budapest. Pest-Pilis-Solt-Kiskun var Ungarns største og mest folkerike område. Som øverste sivile embetsmann i fylket brukte han alle lovlige påskudd til å plage de jødiske innbyggerne og skape problemer for deres næringsvirksomhet. De antijødiske tiltakene Endre tok i bruk fra 1939 ble kopiert av andre fylker. Endre hadde vært en av de ledende personen blant ungarske nazister fra tidlig i 1930-årene. I 1937 var han med ved etableringen av «partiet for sosialistisk rasebeskyttelse» som senere samme år fusjonerte med Ferenc Szálasis parti. Endres politiske virksomhet var offentlig kjent i Ungarn før 1944. Hans far hadde vært medlem av det ungarske parlamentet og en personlig bekjent av Horthy, og i den forbindelse hadde László Endre besøkt Horthys residens. Horthy fortalte Edmund Veesenmayer at Endre var helt gal.


=== 1944 ===
Etter den tyske okkupasjonen av Ungarn 19. mars 1944 ble nazisympatisøren Döme Sztójay innsatt som statsminister og Endre satt straks i en anitjødisk kampanje på eget initiativ. Endre ble 24. mars statssekretær i innenriksdepartementet under Andor Jaross. SS-toppen Ernst Kaltenbrunner forlot Budapest 26. mars 1944 etter at han hadde sørget for at de to radikale antisemittene László Baky og Endre ble utnevnt som ansvarlige for jødesaker i innenriksdepartementet. Endre hadde ansvar for deportasjon av jøder fra Ungarn til drapsleiren Auschwitz sommeren 1944. Sammen med Adolf Eichmann, som ble hans gode venn, planla Endre i mars 1944 internering landets jødiske befolkning.


=== Etterkrigstiden ===
Endre flyktet sammen med tyske styrker og ble tatt til fange av amerikanske styrker som sendte ham tilbake til Ungarn i oktober 1945. Endre ble dømt av en folkedomstol 2. januar 1946. Mens han ventet på fullbyrdelse av dødsdommen, uttalte Endre at han fikk instrukser direkte fra Adolf Eichmann. Tibor Ferenc, rettens formann, uttalte at Endre utførte instruksene fra Eichmann entusiastisk. Tibor Ferenc vitnet senere under saken mot Eichmann i Jerusalem. Andor Jaross ble henrettet ved skyting 14. april 1946. Baky, Jaross og Endre ble dømt for aksjonen mot jødene samt for samarbeid med SS om å undergrave Ungarns interesser. Han ble sammen med László Baky hengt 29. mars 1946 med den ungarsk-østerrikske pålemetoden.


== Referanser ==


== Litteratur ==
Braham, Randolph L. (2000). The Politics of Genocide: The Holocaust in Hungary. Detroit: Wayne State University Press. ISBN 0814326919.